ചെര്പ്പുളശ്ശേരിയിലെ പീസ് ഒഫ് വാള് അവഗണനയില് ചെര്പ്പുളശ്ശേരി: കേരളത്തിലെ തന്നെ അപൂര്വ്വ സൃഷ്ടിയായ ചെര്പ്പുളശേരിയിലെ ചരിത്ര മതിലിന് അവഗണന. ലക്ഷങ്ങള് ചെലവിട്ട് ഹൈസ്കൂളില് നിര്മ്മിച്ച പീസ് ഒഫ് വാള് ആണ് സംരക്ഷണമില്ലാതെ നശിക്കുന്നത്. ചെര്പ്പുളശ്ശേരിയുടെ ചരിത്രം, കാളവേല, ഫുട്ബാള് പാരമ്ബര്യം എന്നിവയെല്ലാം ചിത്രങ്ങളായി മതിലില് അടയാളപ്പെടുത്തിയിട്ടുണ്ട്. മതിലിന്റെ ഉദ്ഘാടനം വിപുലമായി നടത്താന് പദ്ധതിയുണ്ടായിരുന്നെങ്കിലും പിന്നീട് ഇതൊന്നും നടന്നില്ല. മതിലിന്റെ സംരക്ഷണം ഉള്പ്പടെ രണ്ടാംഘട്ട പ്രവൃത്തികളും ചെയ്തിട്ടില്ല. മതിലിന് സംരക്ഷണമായി മേല്ക്കൂര നിര്മ്മാണം, നടപ്പാതയില് ടൈല് വിരിക്കല്, കൈവരികള് സ്ഥാപിക്കല്, സി.സി ടി.വി കാമറ നിരീക്ഷണം, വൈദ്യുത വിളക്കുകള് തുടങ്ങിയ പ്രവൃത്തികളാണ് രണ്ടാം ഘട്ടമായി നടപ്പാക്കാന് ലക്ഷ്യമിട്ടിരുന്നത്. മഴ പെയ്താല് ഊര്ന്നിറങ്ങുന്ന വെള്ളം ഇപ്പോള് മതിലില് നേരിട്ടാണ് പതിക്കുന്നത്. ഇത് ബലക്ഷയത്തിനും വിള്ളലിനും കാരണമാകുന്നുണ്ട്. മാത്രമല്ല റോഡരികിലായതിനാല് പ്രത്യേകിച്ച് സുരക്ഷയൊന്നും മതിലിനില്ല. സെല്ഫി എടുക്കാനും, വിവാഹ ആല്ബം ചിത്രീകരിക്കുന്നതിനുമെല്ലാം ആളുകള് മതിലിനരികെ എത്തുന്നുണ്ട്. എന്നാല് തുടക്കത്തില് മതിലിനു കിട്ടിയ ശ്രദ്ധയും പരിപാലനവും ഇപ്പോഴില്ല. കൊവിഡ് പ്രതിസന്ധിയും മതിലിന്റെ തുടര് പ്രവര്ത്തനങ്ങള്ക്ക് വിലങ്ങു തടിയായി. ടൂറിസം ഭൂപടത്തില് വരെ ചെര്പ്പുളശ്ശേരിക്ക് ഇടംനേടിക്കൊടുക്കാന് സാധ്യത കല്പ്പിക്കപ്പെട്ടിരുന്ന ഒരു സൃഷ്ടിയായിട്ടും പീസ് ഓഫ് വാള് ഇന്ന് അവഗണിക്കപ്പെടുകയാണ്. സമാധാന മതില് ചെര്പ്പുളശ്ശേരിയുടെ ചരിത്രവും സംസ്കാരവും എല്ലാം ഉള്പ്പെടുത്തിയുള്ള പീസ് ഒഫ് വാള് രണ്ടു വര്ഷം മുമ്ബ് ചിത്രകാരനും ബനാറസ് ഹിന്ദു സര്വകലാശാലയിലെ പ്രൊഫസറും അടയ്ക്കാപുത്തൂര് സ്വദേശിയുമായ സുരേഷ് കെ. നായരുടെ നേതൃത്വത്തിലാണ് നിര്മ്മിച്ചത്. 7000 ചതുരശ്ര അടി വിസ്തീര്ണ്ണത്തില് 300 മീറ്റര് നീളത്തിലുള്ള ഈ ചുമര്ചിത്രം കൗതുകവും ആകര്ഷകവുമായ സൃഷ്ടിയാണ്. സ്കൂള് വികസന പദ്ധതിയായ സ്പേസിന്റെ ആഭിമുഖ്യത്തില് പൊതുജനങ്ങളുടെ സഹായ സഹകരണത്തോടെയാണ് പദ്ധതി നടപ്പാക്കിയത്. ഏകദേശം 20 ലക്ഷം രൂപയോളം ചെലവഴിടച്ചാണ് പെയിന്റിംഗ് ഉള്പ്പെടെ പദ്ധതിയുടെ ഒന്നാംഘട്ടം പൂര്ത്തീകരിച്ചത്. സമാധാനം എന്നര്ത്ഥം വരുന്ന വാക്ക് ഇരുനൂറിലധികം ഭാഷകളില് മതിലില് കൊത്തിയുണ്ടാക്കിയിട്ടുണ്ട്.